text: স্বামীকে কবরে রাখতে না রাখতে ছেলে জীবন-মরণ সন্ধিক্ষণে
  ১৯ জানুয়ারি ২০২০, রবিবার ০২:৫১:০৩ পিএম
  ১০ সেপ্টেম্বর ২০১৯ ০২:০১:৩৪ এএম মঙ্গলবার
  স্বামীকে কবরে রাখতে না রাখতে ছেলে জীবন-মরণ সন্ধিক্ষণে
  ফাঁকা বাস দেখেই ওই বাসে উঠতে চেয়েছিলাম। বলেছিলাম সামনেই তো যাবেন একটু নিয়ে যান। কিন্তু আমার কথা শুনে কোনো উত্তর না দিয়েই চালকের সহকারী গেট বন্ধ করে দেয়। কেন বন্ধ করে দিয়েছে সেটা জানার জন্য বাসের জানালা ধরে উঁকি দিই। আর তখনই চালক আমার দিকে তাকিয়ে বাস স্টার্ট দিয়ে এলোপাতাড়ি টানতে থাকে। তখন চালককে আমি বলেছিলাম 'বাস থামান, বাস থামান' আমি যাব না। তারা আমার কথা শুনে নাই। বাস চালাতেই থাকে। আমার পা তখন মাটিতে ছেঁচড়ে যাচ্ছিল। তখন দেখতে পাই সামনে আরেকটি মিনি বাস দাঁড়িয়ে আছে। আমি তখন অনেক কাকুতি-মিনতি করেছি বাস থামানোর। নিমিষেই দ্রুত গতিতে গিয়ে আমার শরীর ওই মিনি বাসে ধাক্কা খায়। আমি বুঝতে পারি আমার কোমর ভেঙ্গে গেছে। তাই সঙ্গে সঙ্গে বাসের জানালা থেকে হাত ছেড়ে দিই। শনিবার ভিক্টর পরিবহনের একটি বাস এভাবেই পিষে মারার চেষ্টা করে ইয়ামিন আলভী রবকে। তার বাবা সঙ্গীত পরিচালক পারভেজ রব এ ঘটনার দুদিন আগে ভিক্টর পরিবহনেরই একটি বাস চাপায় মারা যান। সৌভাগ্যক্রমে আলভী বেঁচে গেলেও একই সময়ে ওই বাসের চাপায় প্রাণ হারান তার বন্ধু মেহেদী হাসান ছোটন। বাসের চাপায় গুরুতর আহত আলভী রাজধানীর একটি বেসরকারি হাসপাতালে চিকিৎসাধীন। হাসপাতালের শয্যায় শুয়ে ঘটনার লোমহর্ষক বর্ণনা দেন তিনি। আলভী বলেন, আমি যখন নিচে পড়ে যাই তখন ছোটনকে ডাকতে থাকি। কিন্তু তার সাড়া শব্দ পাচ্ছিলাম না। পরে অপরিচিত এক লোক এসে আমাকে জানায় ছোটনকেও ওই গাড়ি চাপা দিয়েছে। পরে আরেক বন্ধুকে ফোন দিলে সে এসে আমাদেরকে উদ্ধার করে হাসপাতালে নিয়ে যায়। পরে জানতে পেরেছি ছোটন মারা গেছে।